Proposta għal DEĊIŻJONI TAL-KUNSILL li tistabbilixxi l-pożizzjoni li għandha tiġi adottata f’isem l-Unjoni Ewropea fir-rigward tal-proposti minn diversi partijiet għall-Konvenzjoni dwar il-konservazzjoni tal-ispeċje migratorji ta’ annimali selvaġġi għal emendi fl-Appendiċijiet tal-Konvenzjoni fil-kuntest tal-ħdax-il laqgħa tal-Konferenza tal-Partijiet /* COM/2014/0544 final - 2014/0252 (NLE) */





MEMORANDUM TA’ SPJEGAZZJONI 1. L-għan tal-Konvenzjoni dwar il-konservazzjoni tal-ispeċje migratorji tal-annimali selvaġġi (magħrufa wkoll bħala s-CMS jew il-Konvenzjoni ta’ Bonn) hu li jiġu kkonservati l-ispeċijiet migratorji tal-art, tal-baħar u avjarji matul il-medda migratorja kollha tagħhom. Huwa trattat intergovernattiv, konkluż taħt il-patroċinju tal-Programm tan-Nazzjonijiet Uniti għall-Ambjent, li jittratta l-konservazzjoni tal-ħajja selvaġġa u l-ħabitats fuq skala dinjija. L-Unjoni Ewropea ilha Parti mis-CMS mill-1 ta’ Novembru 1983[1]. 2. L-ispeċijiet migratorji li għandhom jiġu kkonservati huma elenkati fl-Appendiċijiet I (speċijiet ipperikolati) u II (speċijiet li għandhom ikunu s-suġġetti ta’ ftehimiet) tal-Konvenzjoni. L-Artikolu III tal-Konvenzjoni jistipula li l-Appendiċi I għandu jelenka l-ispeċijiet migratorji pperikolati li jinqerdu u jipprovdi li l-Partijiet li huma Stati ta’ Medda tal-ispeċi kkonċernata għandhom jagħmlu ħilithom biex jieħdu diversi miżuri ta’ konservazzjoni u għandhom jipprojbixxu t-teħid tal-annimali li jappartienu għal tali speċi. L-Artikolu IV tal-Konvenzjoni jistipula li l-Appendiċi II għandu jelenka speċijiet migratorji li għandhom status tal-konservazzjoni mhux favorevoli u li jeħtieġu ftehimiet internazzjonali għall-konservazzjoni u l-ġestjoni tagħhom, kif ukoll dawk li għandhom statut ta’ konservazzjoni li għandhom jibbenefikaw b’mod sinifikanti mill-kooperazzjoni internazzjonali li tista’ tintlaħaq bi ftehim internazzjonali. 3. Il-Konferenza tal-Partijiet hija l-korp tat-teħid tad-deċiżjonijiet tal-Konvenzjoni u għandha s-setgħat li tivvaluta l-istatus ta’ konservazzjoni tal-ispeċijiet migratorji u, sussegwentement, li temenda l-Appendiċi I u II tal-Konvenzjoni. 4. F’konformità mal-Artikolu XI tal-Konvenzjoni, kwalunkwe Parti tista’ tressaq proposti għal emenda. Emenda tal-Appendiċijiet tidħol fis-seħħ għall-Partijiet kollha disgħin jum wara l-laqgħa tal-Konferenza tal-Partijiet li fiha tiġi adottata, ħlief għal dawk il-Partijiet li jagħmlu xi riżerva. 5. Il-ħdax-il laqgħa tal-Konferenza tal-Partijiet għall-Konvenzjoni se ssir fi Quito (l-Ekwador) mill-4 sad-9 ta’ Novembru 2014. Għal din il-laqgħa, l-Unjoni pproponiet li temenda l-Appendiċi I tal-Konvenzjoni biex iżżid is-subpopolazzjoni Mediterranja ta’ Ziphius cavirostris, u l-ispeċijiet ta’ għasafar Coracias garrulus, u li jemenda l-Appendiċi II tal-Konvenzjoni biex iżżid tliet speċijiet ta’ pixxivolpi, jiġifieri Alopias superciliosus, Alopias vulpinus u Alopias pelagicus. 6. Partijiet oħrajn għall-Konvenzjoni ressqu proposti għal emendi fil-Appendiċijiet I u II tal-Konvenzjoni għall-ispeċijiet Ursus maritimus, is-subspeċijiet kollha tal-Panthera leo, Kobus kob, Eudorcas rufifrons, Otis tarda, Calidris pusilla, calidris tenuirostris, Cardellina canadiensis, Carcharhinus falciformis, Sphyrna lewini, Sphyrna mokarran, Anoxypristis cuspidate, Pristis clavata, Pristis pectinata, Pristis zijsron, Pristis pristis, Mobula mobular, Mobula japonica, Mobula thurstoni, Mobula tarapacana, Mobula eregoodootenkee, Mobula kuhlii, Mobula hypostoma, Mobula rochebrunei u Mobula munkiana, Manta alfredi u Anguilla Anguilla. 7. L-Unjoni għandha tappoġġa l-proposti kollha minħabba li huma bbażati fuq ix-xjenza, b’konformità mal-leġiżlazzjoni tal-Unjoni u mal-impenn tal-Unjoni favur il-kooperazzjoni internazzjonali għall-protezzjoni tal-bijodiversità. Iż-żieda ta’ dawn l-ispeċijiet fl-Appendiċi I jew II tal-Konvenzjoni, kif propost, ma teħtieġ l-ebda bidla fil-liġi tal-Unjoni; 8. Għalhekk huwa meħtieġ li l-Kunsill jieħu deċiżjoni bil-għan li tkun stabbilta l-pożizzjoni li għandha tiġi adottata f’isem l-Unjoni fil-kuntest tal-ħdax-il laqgħa tal-Konferenza tal-Partijiet rigward il-proposti għal emenda. 2014/0252 (NLE) Proposta għal DEĊIŻJONI TAL-KUNSILL li tistabbilixxi l-pożizzjoni li għandha tiġi adottata f’isem l-Unjoni Ewropea fir-rigward tal-proposti minn diversi partijiet għall-Konvenzjoni dwar il-konservazzjoni tal-ispeċje migratorji ta’ annimali selvaġġi għal emendi fl-Appendiċijiet tal-Konvenzjoni fil-kuntest tal-ħdax-il laqgħa tal-Konferenza tal-Partijiet IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1) flimkien mal-Artikolu 218(9) tiegħu, Wara li kkunsidra l-proposta tal-Kummissjoni Ewropea, Billi: (1) Id-Deċiżjoni tal-Kunsill 82/461/KEE tal-24 ta’ Ġunju 1982[2] hija Parti għall-Konvenzjoni dwar il-konservazzjoni tal-ispeċje migratorji tal-annimali selvaġġi (“il-Konvenzjoni”). Il-Konferenza tal-Partijiet hija l-entità tal-Konvenzjoni li tieħu d-deċiżjonijiet u s-setgħat tagħha jinkludu l-kapaċità li tivvaluta l-istatus ta’ konservazzjoni tal-ispeċijiet migratorji u, sussegwentement, li temenda l-Appendiċijiet I u II tal-Konvenzjoni li telenka l-lista tal-ispeċijiet li għandhom jiġu kkonservati. (2) Skont l-Artikolu XI tal-Konvenzjoni, emenda tal-Appendiċijiet tidħol fis-seħħ għall-Partijiet kollha disgħin jum wara l-laqgħa tal-Konferenza tal-Partijiet li fiha tiġi adottata, ħlief għal dawk il-Partijiet li jagħmlu xi riżerva; (3) Il-ħdax-il laqgħa tal-Konferenza tal-Partijiet għall-Konvenzjoni se ssir fi Quito (l-Ekwador) mill-4 sad-9 ta’ Novembru 2014. (4) Fil-kuntest ta’ dik il-laqgħa, l-Unjoni ressqet proposta lis-Segretarjat tal-Konvenzjoni għal emenda fl-Appendiċi I tal-Konvenzjoni għall-inklużjoni tal-ispeċi Coracias garrulus u s-subpopolazzjoni Mediterranja ta’ Ziphius cavirostris, u għal temenda fl-Appendiċi II tal-Konvenzjoni għall-inklużjoni ta’ tliet speċijiet ta’ pixxivolpi, Alopias superciliosus, Alopias vulpinus u Alopias pelagicus[3]; (5) Partijiet oħra tal-Konvenzjoni wkoll ressqu proposti sabiex jiġu emendati l-Appendiċi I u II tal-Konvenzjoni; (6) L-Unjoni għandha tappoġġa dawn il-proposti minħabba li huma bbażati fuq ix-xjenza, b’konformità mal-leġiżlazzjoni tal-Unjoni u mal-impenji tal-Unjoni favur il-kooperazzjoni internazzjonali għall-protezzjoni tal-bijodiversità skont l-Artikolu 5 tal-Konvenzjoni tan-NU dwar id-Diversità Bijoloġika u d-deċiżjonijiet meħuda fil-Konferenza tal-Partijiet, b’mod partikolari mal-mira globali miftiehma waqt l-Għaxar laqgħa; “Sal-2020 l-estinzjoni ta’ speċijiet mhedda magħrufa se tkun twaqqfet milli sseħħ u se jkun imtejjeb u sostnut l-istatus ta’ konservazzjoni tagħhom, b’mod partikolari ta’ dawk li qed isiru l-aktar estinti”; (7) Il-balena Ziphius cavirostris, hija inkluża fl-Anness IV tad-Direttiva tal-Kunsill 92/43/KEE tal-21 ta’ Mejju 1992 dwar il-konservazzjoni tal-ħabitat naturali u tal-fawna u l-flora selvaġġa[4]. Iż-żieda ta’ dawn l-ispeċijiet fl-Appendiċi I tal-Konvenzjoni, kif propost, ma teħtieġ l-ebda bidla fil-liġi tal-Unjoni; (8) Il-mammiferi Ursus maritimus, is-subspeċijiet kollha tal-Panthera leo għajr il-Panthera leo persica, u l-Kobus kob ma jinsabux fl-UE. Għalhekk iż-żieda ta’ dawn l-ispeċijiet fl-Appendiċi II tal-Konvenzjoni, ma tkun teħtieġ l-ebda bidla fil-liġi tal-Unjoni; (9) Il-mammiferi Panthera leo persica u Eudorcas rufifrons ma jinsabux fl-UE. Għalhekk iż-żieda ta’ dawn l-ispeċijiet fl-Appendiċi I ma tkun teħtieġ l-ebda bidla fil-liġi tal-Unjoni; (10) L-għasfur Otis tarda, huwa inkluż fl-Anness IV tad-Direttiva 2009/147/KEE tal-Parlament Ewropew u tal-Kunsill tat-30 ta’ Novembru 2009 dwar il-konservazzjoni tal-għasafar selvaġġi[5]. Għalhekk iż-żieda ta’ din l-ispeċi fl-Appendiċi I tal-Konvenzjoni, ma tkun teħtieġ l-ebda bidla fil-liġi tal-Unjoni; Il-popolazzjoni middle-european tal-Otis tarda diġà huwa inkluż fl-Appendiċi I tal-Konvenzjoni u koperti minn Memorandum ta’ Fehim dwar il-Konservazzjoni u l-Ġestjoni tal-Popolazzjoni tal-Ewropa Ċentrali tal-Pitarrun (Otis tarda) li għalih huma Partijiet 12-il Stat Membru. Barra minn hekk, il-popolazzjoni dinjija kollha diġà hija inkluża fl-Appendiċi II tal-Konvenzjoni; (11) L-għasafar Calidris pusilla, Calidris tenuirostris u Cardellina canadiensis, ma jinsabux fl-UE ħlief għat-territorji barranin li ma jaqgħux fil-kamp ta’ applikazzjoni tad-Direttiva 2009/147/KE. Għalhekk iż-żieda ta’ dawn l-ispeċijiet fl-Appendiċijiet I u II tal-Konvenzjoni ma tkun teħtieġ l-ebda bidla fil-liġi tal-Unjoni. (12) L-għasfur Coracias garrulus huwa inkluż fl-Anness I tad-Direttiva 2009/147/KE. Għalhekk, iż-żieda ta’ din l-ispeċi fl-Appendiċi I tal-Konvenzjoni ma tkun teħtieġ l-ebda bidla fil-liġi tal-Unjoni; Il-ħtiġijiet ta’ konservazzjoni huma l-aktar urġenti għall-popolazzjoni Ewropea ta’ din l-ispeċi; (13) Il-popolazzjonijiet tal-klieb il-baħar Alopias superciliosus, Alopias vulpinus, Alopias pelagicus, Carcharhinus falciformis, Sphyrna lewini u Sphyrna mokarran jaqgħu fil-qafas tal-Politika Komuni tas-Sajd tal-Unjoni Ewropea (PKS) li toffri l-istrumenti xierqa biex l-Unjoni tikkontribwixxi għall-ġestjoni tal-protezzjoni tagħhom meta dawn l-ispeċijiet jiżdiedu mal-Appendiċi II tal-Konvenzjoni. (14) Il-ħut Anoxypristis cuspidate, Pristis clavata, Pristis pectinata, Pristis zijsron, Pristis pristis, il-baqra Mobula mobular, Mobula japonica, Mobula thurstoni, Mobula tarapacana, Mobula eregoodootenkee, Mobula kuhlii, Mobula hypostoma, Mobula rochebrunei and Mobula munkiana jaqgħu fil-qafas tal-PKS li toffri l-istrumenti xierqa biex l-UE tikkontribwixxi għall-ġestjoni tal-protezzjoni tagħhom meta dawn l-ispeċijiet jiżdiedu mal-Appendiċijiet I u II tal-Konvenzjoni. (15) Il-rajja tal-iskoll “reef manta” Manta alfredi taqa’ fil-qafas tal-Politika Komuni tas-Sajd tal-Unjoni Ewropea (PKS) li toffri l-istrumenti xierqa biex l-Unjoni tikkontribwixxi għall-ġestjoni tal-protezzjoni tagħha meta din l-ispeċi tiżdied mal-Appendiċijiet I u II tal-Konvenzjoni. L-ispeċi ġiet identifikata bħala speċi distinta mill-Manta birostris ftit wara dik l-ispeċi kienet ġiet miżjuda mal-Appendiċijiet I u II tal-Konvenzjoni fl-2011. (16) Is-sallura Ewropea Anguilla anguilla, hija speċi ta’ ħut li taqa’ fil-qafas tal-Politika Komuni tas-Sajd tal-Unjoni Ewropea (PKS) li toffri l-istrumenti xierqa biex l-Unjoni tikkontribwixxi għall-ġestjoni tal-protezzjoni tagħha. Ir-Regolament tal-Kunsill (KE) Nru 1100/2007 tat-18 ta’ Settembru 2007 li jistabbilixxi miżuri għall-irkupru tal-istokk tas-sallura Ewropea[6] tistipula l-miżuri li jħarsu s-sallura Ewropea, inkluż il-possibilità għall-Istati Membri li jiżviluppaw Pjanijiet ta’ Ġestjoni tas-Sallura b’mod konġunt ma’ pajjiżi barra l-Unjoni li magħhom jaqsmu l-ħabitats tas-sallura. L-Artikolu IV tal-Konvenzjoni jinkoraġġixxi ftehimiet internazzjonali biex jiddaħħlu fis-seħħ miżuri ta’ protezzjoni u b’hekk jinkoraġġixxi wkoll ftehimiet dwar Pjanijiet konġunti tal-Ġestjoni tas-Sallura skont ir-Regolament tal-Kunsill (KE) Nru 1100/2007. L-Artikolu IV tal-Konvenzjoni jinkoraġġixxi wkoll aktar ftehimiet internazzjonali li għall-Istati Membri tal-UE jistgħu ma jirriżultawx f’livell ta’ protezzjoni aktar baxx minn dak meħtieġ skont ir-Regolament tal-Kunsill (KE) Nru 1100/2007. L-Artikolu XII(3) tal-Konvenzjoni jippermetti lill-Partijiet jadottaw miżuri domestiċi aktar stretti li jikkonċernaw il-konservazzjoni tal-ispeċijiet migratorji elenkati fl-Appendiċijiet I u II. Barra minn hekk, l-inklużjoni tal-Anguilla anguilla fl-Appendiċi II tal-Konvenzjoni tista’ tkun konsistenti mal-inklużjoni ta’ din l-ispeċi fl-Appendiċi II tal-Konvenzjoni dwar il-Kummerċ Internazzjonali fi Speċje Ipperikolati ta’ Fawna u Flora Selvaġġi b’segwitu għall-proposta tal-Komunità fl-2007 u għad-Deċiżjoni tal-25 ta’ Ġunju 2014 mill-Kummissjoni stabbilita bl-Artikolu 10.1 tal-Konvenzjoni għall-Protezzjoni tal-Ambjent Marin tal-Atlantiku tal-Grigal (il-“Konvenzjoni OSPAR”) biex jipproteġu l-ispeċi peress li hija meqjusa partikolarment vulnerabbli fil-Grigal tal-Oċean Atlantiku.[7] Ftehim internazzjonali ġdid fil-qafas tas-CMS għal din l-ispeċi mhijiex prevista. Miżuri ta’ konservazzjoni jkunu jikkonsistu aktar minn azzjonijiet miftiehma li jibbenefikaw il-konservazzjoni tal-ispeċi. (17) Sakemm il-Konvenzjoni dwar il-konservazzjoni tal-ispeċje migratorji tal-annimali selvaġġi tkun taqa’ taħt il-kompetenza kemm tal-Unjoni u kemm tal-Istati Membri, il-Kummissjoni u l-Istati Membri għandhom jikkooperaw mill-qrib biex jiġu adottati l-emendi għall-Appendiċijiet tal-Konvenzjoni, bil-għan li jkun hemm l-għaqda fir-rappreżentanza internazzjonali tal-Unjoni. ADOTTA DIN ID-DEĊIŻJONI: Artikolu 1 Fil-ħdax-il laqgħa tal-Konferenza tal-Partijiet għall-Konvenzjoni dwar il-Konservazzjoni tal-ispeċje migratorji tal-annimali selvaġġi, il-Kummissjoni għandha tippreżenta l-pożizzjoni li ġejja tal-Unjoni fir-rigward tal-proposti biex jiġu emendati l-Appendiċijiet I u II tal-Konvenzjoni: (1) il-Kummissjoni b’dan hija awtorizzata tappoġġa ż-żieda fl-Appendiċi I ta’ dawn l-ispeċijiet li ġejjin: (mammiferi): (a) Ziphius cavirostris (b) Panthera leo persica (c) Eudorcas rufifrons (għasafar) (d) Otis tarda (e) Calidris pusilla (f) Calidris tenuirostris (g) Coracias garrulus (ħut) (h) Anoxypristis cuspidate, Pristis clavata, Pristis pectinata, Pristis zijsron, Pristis pristis (i) Mobula mobular, Mobula japonica, Mobula thurstoni, Mobula tarapacana, Mobula eregoodootenkee, Mobula kuhlii, Mobula hypostoma, Mobula rochebrunei, Mobula munkiana (j) Manta alfredi; (2) il-Kummissjoni b’dan hija awtorizzata tappoġġa ż-żieda fl-Appendiċi II ta’ dawn l-ispeċijiet li ġejjin: (mammiferi): (a) Ursus maritimus (b) Panthera leo (kull subspeċi għajr Panthera leo persica) (c) Kobus kob leucotis (għasafar) (d) Cardellina canadiensis (ħut) (e) Anguilla anguilla (f) Alopias superciliosus, Alopias vulpinus, Alopias pelagicus (g) Anoxypristis cuspidate, Pristis clavata, Pristis pectinata, Pristis zijsron, Pristis pristis (h) Carcharhinus falciformis (i) Sphyrna lewini and Sphyrna mokarran (j) Mobula mobular, Mobula japonica, Mobula thurstoni, Mobula tarapacana, Mobula eregoodootenkee, Mobula kuhlii, Mobula hypostoma, Mobula rochebrunei, Mobula munkiana (k) Manta alfredi. Artikolu 2 Din id-Deċiżjoni hija indirizzata lill-Kummissjoni. Magħmul fi Brussell, Għall-Kunsill Il-President [1] Id-Deċiżjoni tal-Kunsill 82/461/KEE tal-24 ta’ Ġunju 1982, li tirrigwarda l-konklużjoni tal-Konvenzjoni dwar il-konservazzjoni tal-ispeċje migratorji tal-annimali selvaġġi, ĠU L 210, 19.7.1982, p. 10. [2] Id-Deċiżjoni tal-Kunsill 82/461/KEE tal-24 ta’ Ġunju 1982, li tirrigwarda l-konklużjoni tal-Konvenzjoni dwar il-konservazzjoni tal-ispeċje migratorji tal-annimali selvaġġi, ĠU L 210, 19.7.1982, p. 10. [3] Id-Deċiżjoni tal-Kunsill tal-5 ta’ Ġunju 2014 li tawtorizza lill-Kummissjoni Ewropea biex tressaq, f’isem l-Unjoni Ewropea, proposta għal emendi fl-Appendiċijiet tal-Konvenzjoni dwar il-konservazzjoni tal-ispeċje migratorji tal-annimali selvaġġi fil-kuntest tal-ħdax-il laqgħa tal-Konferenza tal-Partijiet [4] ĠU L 206, 22.7.1992, p. 7. [5] ĠU L 20, 26.1.2010, p. 7. [6] ĠU L 248, 22.9.2007, p.17. [7] Deċiżjoni adottata waqt il-laqgħa tal-Kummissjoni tal-OSPAR mit-23 sas-27 ta’ Ġunju 2014.